b'\n_START_ARTICLE_\nLambert Daniel Kastens\n_START_SECTION_\nLiv og virke\n_START_PARAGRAPH_\nKastens var utdannet av den ber\xc3\xb8mte orgelbyggeren Arp Schnitger, og anses for en av hans beste elever. Schnitger hadde orgelbyggerprivilegiet i Slesvig, Holsten, Oldenburg og Delmenhorst, og da han d\xc3\xb8de (1719) overtok Kastens det. Han hadde verksted i Itzehoe, hvor han i tiden fra 1722 til 1724 bygget Garnisons kirkes f\xc3\xb8rste store orgel._NEWLINE_Denne suksessen medf\xc3\xb8rte flere store ordrer, s\xc3\xa6rlig etter K\xc3\xb8benhavns brann i 1728, s\xc3\xa5 Kastens flyttet til Danmark og overlot verkstedet i Itzehoe til en annen Schnitger-elev, Johann Dietrich Busch._NEWLINE_Dessverre er ingen av Kastens orgelverker bevart i funksjonsdyktig stand. Det n\xc3\xa6rmeste man kommer er Carsten Lunds rekonstruksjon fra 1995 i Garnisons kirke. Til gjengjeld kan man se Kastens orgelfasader i h\xc3\xb8ybarokk stil i flere danske kirker: \xc3\x85rhus domkirke, Slangerup kirke, Holmens kirke, Garnisons kirke, Trinitatis kirke og Reformert kirke. Sistnevnte orgel ble bygget til K\xc3\xb8benhavns slott, men etter noen f\xc3\xa5 \xc3\xa5r ble slottet revet ned og orgelet ble solgt til Reformert kirke. Fasaden er muligens blitt tilpasset i forbindelse med flyttingen._NEWLINE_Orgelet i St. Laurentii Kirche i Itzehoe ble p\xc3\xa5begynt i 1716 av Schnitger, men han d\xc3\xb8de innen det var ferdig, s\xc3\xa5 Kastens fullf\xc3\xb8rte det. Som i Danmark er det kun fasaden som er bevart, men man har brakt principalpipene til \xc3\xa5 klinge igjen i 2000._NEWLINE_Kastens sto for byggingen av barokkorgelet i Oslo domkirke i 1720-\xc3\xa5rene og det ble ferdig i 1727. Det er ingen piper bevart fra dette, men selve orgelfasaden er fremdeles i bruk.'